คลังจ่อเซ็นอนุมัติมาตรการคุมบาทแข็ง
&#8220;กรณ์&#8221; เตรียมใช้มาตรการคุมบาท หนุนเอกชนขยายลงทุนต่างประเทศมากขึ้น
20 ก.ย. 2553

“กรณ์” เตรียมใช้มาตรการคุมบาท หนุนเอกชนขยายลงทุนต่างประเทศมากขึ้น
นายกรณ์ จาติกวณิช รมว.คลัง กล่าวว่า กระทรวงการคลังอยู่ระหว่างการหารือเพื่อลงนามในการบังคับใช้มาตรการ ควบคุมดูแลความผันผวนของค่าเงินบาท โดยสาระสำคัญคือ เพื่อให้นิติบุคคลหรือบุคคลไทยสามารถขยายการลงทุนไปต่างประเทศได้มากขึ้น เป็นการลดแรงกดดันจากความผันผวนของค่าเงินบาทในขณะนี้ เนื่องจากในช่วงนี้มีการไหลข้าวของเงินทุนต่างประเทศจำนวนมาก
“ปัญหาความผันผวนของอัตราแลกเปลี่ยน เป็นไปในทิศทางเดียวกันทั่วโลก ซึ่งไทยเองก็กำลังประสบปัญหาค่าเงิน แต่หากมองอีกด้านหนึ่งการแข็งต่าของค่าเงิน สะท้อนเศรษฐกิจที่ดี ทำให้นักลงทุนสนใจเข้ามาลงทุน อย่างไรก็ตามหากค่าเงินผันผวนมาก ก็ต้องมีมาตรการเข้ามาดูแล” นายกรณ์ กล่าว
ด้านนายดุสิต นนทะนาคร ประธานกรรมการหอการค้าไทย และสภาหอการค้าแห่งประเทศไทย กล่าวว่า ในส่วนของมาตรการที่ทางธนาคารแห่งประเทศไทย (ธปท.) และกระทรวงการคลังได้มีการหารือเพื่อแก้ปัญหาการแข็งค่าของเงินบาท เป็นแนวความคิดการแก้ปัญหาที่ดี โดยต้องดูว่าใครได้ีรับผลกระทบบ้าง ก็ต้องเร่งออกมาตรการไปช่วยเหลือ